Žalba koju je 21. lipnja 2018. podnijela H. protiv presude Općeg suda (šesto vijeće) od 11. travnja 2018. u predmetu T-271/10 RENV: H protiv Vijeća Europske unije
(predmet C- 413/18 P)
Jezik postupka: engleski
Stranke
Žaliteljica: H (zastupnica: M. Velardo, avvocatessa)
Druga stranka u postupku: Vijeće Europske unije
Zahtjevi
Žaliteljica od Suda zahtijeva da:
ukine presudu od 11. travnja 2018. u predmetu T-271/10 RENV, H/Vijeće Europske unije, u dijelu u kojem se njome odbija žaliteljičina tužba za poništenje odluke od 7. travnja 2010. koju je potpisao voditelj osoblja Policijske misije Europske unije kojom je žaliteljica bila preraspoređena na mjesto „Criminal Justice Adviser-Prosecutor” u regionalnom uredu u Banjoj Luci (Bosna i Hercegovina) i, podredno, odluke od 30. travnja 2010. koju je potpisao voditelj misije u smislu članka 6. Odluke Vijeća 2009/906/ZVSP1 ZVSP od 8. prosinca 2009. o Policijskoj misiji Europske unije (EUPM) u Bosni i Hercegovini (BiH) te u dijelu u kojem se njome odbija tužba za naknadu štete zbog nezakonitosti gore navedenih odluka;
odluči u predmetu i, po potrebi, vrati predmet na ponovno odlučivanje Općem sudu;
naloži tuženiku u prvostupanjskom postupku da snosi troškove u predmetu C-455/14 P i u ovom postupku.
Žalbeni razlozi i glavni argumenti
Žaliteljica ističe povredu članka 216. Poslovnika Općeg suda i članka 47. Povelje o temeljnim pravima, u dijelu u kojem je presudu protiv koje se podnosi žalba donijelo vijeće koje se djelomično sastojalo od istih sudaca koji su donijeli rješenje koje je Sud Europske unije ukinuo.
U pogledu ovlasti voditelja misije da donosi odluke o preraspoređivanju osoblja i ulozi države članice podrijetla u okviru transfera upućenog osoblja, žaliteljica ističe povredu članka 61. stavka 2. Poslovnika Suda u dijelu u kojem prvostupanjski sud nije postupao uz skladu s presudom u predmetu koji mu je Sud EU-a vratio na ponovno odlučivanje.
Iskrivljavanje dokaza
Povreda prava obrane i jednakog postupanja u dijelu u kojem žaliteljica nije saslušana u pogledu određenih dokumenata i pisanih očitovanja koje je Vijeće podnijelo tijekom prvostupanjskog postupka.
Povreda članka 134. stavka 1. Pravilnika u dijelu u kojem je odlučeno da će žaliteljica snositi troškove u predmetu C-455/14 P u kojem su njezini zahtjevi usvojeni.
____________
1 SL 2009., L 322, str. 22.